วิริยะประกันกวาดเบี้ยหมื่นล.
คลื่นยักษ์สึนามิไร้ผลกระทบประกันรถยนต์ยังนำโต18%
11 ส.ค. 2554

คลื่นยักษ์สึนามิไร้ผลกระทบประกันรถยนต์ยังนำโต18%
ผลกระทบจากคลื่นสึนามิยังไม่สะเทือนเบี้ยประกันรถยนต์ บริษัท วิริยะ ยังทำยอดทะลุหมื่นล้าน เติบโต 18%
นายกฤษณ์ หิญชีระนันทน์ ผู้จัดการฝ่ายการตลาด บริษัท วิริยะประกันภัย เปิดเผยว่า ผลการดำเนินงานในช่วงครึ่งปีแรกที่ผ่านมา บริษัทมีเบี้ยรับรวม 11,299 ล้านบาท หรือเติบโต 18% เมื่อเทียบกับงวดเดียวกันของปีก่อน โดยแบ่งเป็นเบี้ยจากประกันภัยภาคบังคับหรือประกัน พ.ร.บ. 1,018 ล้านบาท และเป็นเบี้ยประกันภัยรถยนต์ภาคสมัครใจ 9,406 ล้านบาท 
สำหรับเบี้ยประกันภัยที่ไม่ใช่รถยนต์หรือนันมอเตอร์ ทำได้ 875 ล้านบาท เพิ่มขึ้นจากช่วงเดียวกันของปีก่อน 30% แบ่งเป็นเบี้ยประกันภัยอัคคีภัย 114 ล้านบาท เบี้ยประกันภัยทางทะเลและขนส่ง 62 ล้านบาท และเบี้ยประกันภัยเบ็ดเตล็ด 699 ล้านบาท
“แม้ว่าในช่วงครึ่งปีแรก ตลาดประกันภัยรถยนต์จะได้รับผลกระทบจากเหตุการณ์ภัยพิบัติแผ่นดินไหวครั้งใหญ่ที่ญี่ปุ่น ทำให้บริษัทผลิตรถยนต์ของญี่ปุ่นหลายแห่งจำเป็นต้องหยุดทำการชั่วคราว แต่บริษัทก็ยังมีอัตราการเติบโตที่ดี เนื่องจากเป็นผลกระทบที่เกิดขึ้นเพียงระยะสั้นเท่านั้น เมื่อเหตุการณ์กลับเข้าสู่สภาวะปกติ และความต้องการซื้อรถยนต์ยังมีอยู่ จึงส่งผลดีต่ออัตราการเติบโตของเบี้ยประกันภัยรถยนต์ ประกอบกับงานด้านต่ออายุประกันภัยรถยนต์ของบริษัทก็ยังเติบโตขึ้นอย่างต่อเนื่องด้วยเช่นกัน” นายกฤษณ์ กล่าว
อย่างไรก็ตาม ในช่วงครึ่งปีหลังนี้คาดว่าบริษัทยังมีอัตราการเติบโตของเบี้ยประกันภัยอยู่ในเกณฑ์ดีอย่างต่อเนื่อง โดยบริษัทยังคงเน้นถึงการบริหารจัดการที่มีประสิทธิภาพ และคุณภาพของงานบริการที่สามารถสร้างความพึงพอใจสูงสุดให้แก่ลูกค้า พร้อมกับให้ความสำคัญในการพัฒนาผลิตภัณฑ์ประกันภัยให้สอดคล้องกับความต้องการของลูกค้ามากที่สุด
นายเสนาะ ธรรมพิพัฒนกุล ผู้ช่วยผู้จัดการใหญ่ บริษัท กรุงเทพประกันชีวิต กล่าวว่า ในช่วงไตรมาส 2 ที่ผ่านมา บริษัทมีกำไรสุทธิ 1,291 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไรสุทธิ 602 ล้านบาท แต่เมื่อเทียบกับงวดครึ่งปีแรกแล้วมีกำไรสุทธิถึง 2,279 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไรสุทธิ 1,043 ล้านบาท ดังนั้นที่ประชุมคณะกรรมการบริษัทเมื่อวันที่ 10 ส.ค.ที่ผ่านมา จึงมติให้จ่ายปันผลระหว่างกาลเป็นเงินสดในอัตรา 0.38 บาทต่อหุ้น